Talle beseer, vol verf na PTA-trokongelukMotoriste wag buite hul voertuie terwyl hulle wag vir die afrit om weer oopgemaak te word. Foto: @sthembete / Twitter Nagenoeg 48 mense is beseer nadat ŉ vragmotor Woensdagoggend by die Eeufees-afrit in Pretoria teen ŉ ander voertuig gebots het. Johan Pieterse, woordvoerder van die Tshwane-nooddienste, sê die ongeluk het omstreeks 07:30 plaasgevind. “ŉ Konstruksie-vragmotor met sowat 50 passasiers het teen die steilte teen ŉ ander voertuig gebots. Die remme het vermoedelik onklaar geraak,” het Pieterse gesê. Die beseerdes het van geringe tot ernstige beserings opgedoen. Die vragmotor het ook verfkanne vervoer en talle van die beseerdes is met verf besmeer. Die beseerdes is op die toneel gestabiliseer en na verskeie hospitale geneem vir verdere behandeling. Die Eeufees-afrit op die N14 (Ben Schoeman)-snelweg was tydelik vir verkeer gesluit terwyl die toneel opgeruim is. Die ongeluk het ‘n reuse verkeersopeenhoping in die omgewing veroorsaak. Die afrit is intussen weer vir verkeer oopgemaak.